„ Það er búið að vera leiðindaveður og það var bræla á miðunum þegar við komum . Þrátt fyrir það náðum við einu góðu holi , 440 tonnum , en það var mun minni afli í næsta holi á eftir . Eftir að veðrið versnaði var ekki um annað að ræða en leita vars og við komum inn á flóann í gær , “ segir Theódór Þórðarson , skipstjóri á Venusi NS . Skipið var eitt af sex íslenskum uppsjávarveiðiskipum sem leituðu í fyrradag vars inni á Donegal-flóa en óveður geisar nú á kolmunnamiðunum vestur af Írlandi . Að sögn Theódórs er veðurútlit slæmt og ekki horfur á að óveðrið gangi niður fyrr en á föstudag . Tvö íslensk skip hafi þá þegar fengið á sig slæm brot . Ekki um annað að ræða „ Upphaflega ætlum við til hafnar í Killybegs en þar var allt fullt og því leituðum við vars inni á Donegal-flóa . Í raun var ekki um annað að ræða því auk brælunnar er sjólag mjög slæmt þarna úti og tvö íslensku skipanna höfðu fengið slæm brot á sig , “ segir Theódór . Fram kemur á vef HB Granda að Venus hafi verið að veiðum töluvert norðar en kolmunnaveiðarnar byrjuðu . Fiskurinn hrygni suður og suðvestur af Írlandi og gangi svo norður í ætisleit . „ Við þekkjum lítið til veiða á kolmunna á þessum tíma enda höfum við verið á loðnuveiðum í febrúar og fram í mars . Við höfum svo farið til kolmunnaveiða og undanfarin tvö ár hefur botninn dottið úr veiðunum vestur af Írlandi 18. til 20. mars . Vonandi verður breyting á í ár og við ættum að komast aftur á miðin á fimmtudagskvöld eða á föstudag . “